**Zmluva o dielo**

podľa § 536 a nasl. zákona č. 513/1991 Zb. Obchodný zákonník v znení neskorších právnych predpisov

č. zmluvy Poskytovateľa: DTQ-Z/2023/001

Uzavretá medzi zmluvnými stranami

|  |  |
| --- | --- |
| **Odberateľ:** |  |
| Obchodné meno: | Technická univerzita v Liberci |
| Sídlo: | Studentská 1402/2, 461 17 Liberec I |
| IČO: | 46747885 |
| IČ DPH: | CZ46747885 |
| Registrácia: |  |
| Zastúpenie: | doc. RNDr. Miroslav Brzezina, CSc. |
|  |  |
|  |  |

a

|  |  |
| --- | --- |
| **Poskytovateľ:** |  |
| Obchodné meno: | **dataquest s.r.o.** |
| Sídlo: | Veľká Okružná 26A, 010 01 Žilina |
| IČO: | 46960881  |
| IČ DPH: | SK2023683277 |
| Registrácia: | Obchodný register Okresného súdu Žilina, oddiel: Sro, vložka č.: 75631/L |
| Bankové spojenie: | SK5283300000002501779410 |
| Zastúpenie: | Mgr. Michal Rovňaník a Mgr. Peter Urda – konatelia |
|  |  |

**Čl. 1**

**PREDMET ZMLUVY**

Predmetom tejto zmluvy je záväzok Poskytovateľa dodať Odberateľovi plnenie uvedené v čl. 2 tejto zmluvy a záväzok Odberateľa plnenie uvedené v čl. 2 tejto zmluvy prevziať a zaplatiť Poskytovateľovi cenu uvedenú v čl. 4 tejto zmluvy.

**Čl. 2**

**PREDMET PLNENIA**

1. Predmetom plnenia je dodávka systému DSpace Repository 7.2 vrátane prenosu všetkých údajov z existujúceho úložiska (ďalej iba TUL-DSPACE-6.3). Pôvodný systém je aktuálne v prevádzke na Technickej univerzite v Liberci (TUL) na webovej adrese <https://dspace.tul.cz/>.
2. Poskytovateľ vykoná upgrade TUL-DSPACE-6.3 na diaľku z miesta sídla Poskytovateľa s cieľovým dátumom nábehu 1.6.2023.
3. Poskytovateľ sa zaväzuje zabezpečiť požadovaný rozsah činností:
	1. Inštalácia softvérového vybavenia na server určený pre prevádzku systému.
	2. Príprava aplikačných kontajnerov (vrátane ich buildovania) postavená na zdrojových kódoch repozitára CLARIN-DSpace: https://github.com/ufal/clarin-dspace/tree/upgrade\_to\_7 spolu s nastavením konfigurácie vychádzajúcim z aktuálnej verzie.
	3. Implementácia zmien vo vizuále (zmena štýlu) aplikovaním dizajn manuálu TUL.
	4. Migrácia dát z existujúceho systému (používatelia – vrátane skupín a ich vlastností, uložené publikácie so zachovaním spôsobu prístupu k nim).
	5. Zbieranie základných štatistík používateľovej aktivity do Google Analytics v rozsahu uvedenom v dokumentácii[[1]](#footnote-2). Rozšírené sledovanie iných používateľských úkonov než tie, ktoré monitoruje Vanilla DSpace nie sú predmetom zmluvy. Môžu byť implementované na základe budúcej vzájomnej dohody.
	6. Integráciu na CitacePRO s funkcionalitou:
		1. možnosť používateľom vygenerovať citáciu na portáli CitacePRO
		2. umožniť používateľovi výber z viacerých citačných štýlov, aplikácia odosiela požiadavku na portál CitacePRO, vygenerovaný text sa zobrazí v textovom poli konkrétnej položky.

Dostupné citačné štýly: APA, CSE, CSE NY, ČSN ISO 690, Harvard, Chicago (16th edition), IEEE, ISO 690, MLA (7th edition), Turabian (7th edition).

1. Odberateľ sa zaväzuje:
	1. Menovať zodpovedného človeka za Odberateľa, ktorý bude oprávnený riešiť záležitosti technického a organizačného charakteru.
	2. Dodať administrátorský prístup na server určený pre prevádzku systému.
	3. Dodať dizajn manuál webu TUL (v podobe zdrojových súborov vo formátoch HTML, CSS, JS, prípadne ich odvodenín).
2. V prípade, ak počas prác na predmete plnenia vznikne povinnosť vykonať práce naviac, určí sa ich rozsah a cena na základe dohody zmluvných strán, pričom Poskytovateľ predloží prvotný návrh rozpočtu. Tieto budú následne riešené v ďalších etapách po ukončení plnenia samostatnou objednávkou.
3. Existujúci repozitár TUL-DSPACE-6.3 neobsahuje žiadne “na mieru pripravené” funkčnosti, ktoré by bolo potrebné migrovať do novej verzie repozitára 7.2. Konfiguračné súbory využívané vo verzii 6.3. nepovažujeme za “na mieru pripravenú” funkčnosť, ich adaptácia pre novú verziu 7.2 je súčasťou dodávky.

**Čl. 3**

**ČAS A SPÔSOB ODOVZDANIA PREDMETU PLNENIA**

1. Poskytovateľ je povinný odovzdať Odberateľovi plnenie dohodnuté v čl. 2 (ďalej „výsledok plnenia“) na diaľku v lehote uvedenej v čl. 2 bode 2. tejto zmluvy, čo sa v zmysle tejto zmluvy považuje za riadne a včasné odovzdanie výsledku plnenia. Preberací protokol doručí Poskytovateľ v e-maili osobe poverenej za Odberateľa. V prípade, že Odberateľ nemá k odovzdanému výsledku plnenia pripomienky, je povinný bezodkladne (najneskôr do 3 pracovných dní) potvrdiť Poskytovateľovi preberací protokol.
2. V prípade pripomienok k prevzatému výsledku plnenia Odberateľ bezodkladne (najneskôr do 3 pracovných dní) zašle Poskytovateľovi pripomienky. Ak sú pripomienky Odberateľa opodstatnené a zhodujú sa so zadaním predmetu plnenia uvedeného čl. 2, Poskytovateľ je povinný tieto pripomienky akceptovať a oznámiť Odberateľovi termín odovzdania upraveného výsledku plnenia. Výsledok plnenia upravený na základe pripomienok Odberateľa je Poskytovateľ povinný odovzdať Odberateľovi v oznámenom termíne spôsobom uvedeným v bode 1. tohto článku a Odberateľ je povinný bezodkladne potvrdiť Poskytovateľovi preberací protokol. Po odovzdaní upraveného výsledku plnenia už Odberateľ nemôže vzniesť ďalšie pripomienky.
3. Ak Odberateľ nepotvrdí preberací protokol alebo nevznesie námietky v lehotách uvedených v bodoch 1. a 2. tohto článku, má sa za to, že výsledok plnenia nemá žiadne vady.

Čl. 4

**CENA**

1. Zmluvné strany sa dohodli na cene za vykonanie diela **370 000 CZK** bez DPH.

**Čl. 5**

**PLATOBNÉ A FAKTURAČNÉ PODMIENKY**

1. Právo na zaplatenie ceny v zmysle čl. 4 vzniká Poskytovateľovi na základe faktúry vystavenej Poskytovateľom a podpísaného preberacieho protokolu. Faktúry budú vystavené a uhradené v mene CZK.
2. Faktúra musí obsahovať všetky náležitosti v zmysle platných právnych predpisov a ďalej musí obsahovať: označenie, že ide o faktúru; IČO a bankové spojenie Poskytovateľa vo forme IBAN; odpočet uhradených záloh (v prípade existencie záloh); sumu celkom k úhrade v mene, v ktorej sa bude uhrádzať. Faktúra ďalej môže obsahovať: číslo objednávky; číslo zmluvy (vrátane platných dodatkov); pečiatku vystavovateľa faktúry; miesto plnenia; konštantný symbol; dohodnutú formu úhrady; meno, podpis a telefonické / e-mailové spojenie zodpovedného pracovníka vystavovateľa; deň splatnosti faktúry (potrebné uvádzať počet dní od vystavenia faktúry).
3. V prípade, že faktúra nebude obsahovať náležitosti podľa tejto zmluvy, Odberateľ má právo vrátiť faktúru bez zaplatenia. Oprávneným vrátením faktúry prestáva plynúť lehota splatnosti a táto plynie odznova odo dňa doručenia novej (opravenej) faktúry.
4. Bankové spojenie veriteľa vo forme IBAN uvedené na faktúre musí byť zhodné s bankovým spojením dohodnutým v zmluve. V opačnom prípade je dlžník oprávnený uhradiť fakturovanú sumu na bankové spojenie uvedené na faktúre. V prípade uvedenia nesprávneho bankového spojenia vo formáte IBAN alebo rozdielneho bankového spojenia vo formáte IBAN v zmluve a vo faktúre zo strany veriteľa, dlžník nezodpovedá za prípadnú škodu, ktorá môže v dôsledku takto nesprávne adresovanej úhrady vzniknúť; v prípade, ak z takéhoto dôvodu škoda vznikla na ťarchu dlžníka, dlžník má právo uplatniť si náhradu škody u veriteľa, ktorý škodu spôsobil, a to v plnej výške formou vystavenej faktúry.
5. Bankové poplatky dlžníka znáša dlžník, bankové poplatky veriteľa znáša veriteľ.
6. Zmluvné strany postupujú pri vysporiadaní svojich daňových povinností podľa platných právnych predpisov štátu, v ktorom sú rezidentmi a v súlade s platnými medzinárodnými právnymi normami s vylúčením možnosti prevzatia daňovej povinnosti za obchodného partnera.
7. Zmluvné strany sa dohodli, že žiadna zmluvná strana nesmie previesť svoje práva vyplývajúce z tejto zmluvy bez predchádzajúceho písomného súhlasu druhej zmluvnej strany. V opačnom prípade je takýto prevod práv neplatný.
8. Faktúry sú doručované elektronicky na mailovú adresu uvedenú v čl. 7 tejto zmluvy. Odberateľ môže požiadať o doručenie faktúry v papierovej forme. Dátum prijatia faktúry poštou nemá vplyv na dátum splatnosti, ten sa riadi údajom uvedeným na faktúre doručenej elektronicky.
9. Lehota splatnosti faktúr je 14 dní odo dňa ich doručenia druhej zmluvnej strane. Za deň splnenia peňažného záväzku sa považuje deň odpísania dlžnej sumy z účtu dlžníka v prospech účtu veriteľa. Pokiaľ posledný deň lehoty splatnosti pripadne podľa slovenského kalendára na deň pracovného voľna, pokoja alebo sviatok, ako deň splnenia peňažného záväzku bude zmluvným partnerom za rovnako dohodnutých cenových a platobných podmienok akceptovaný nasledujúci prvý pracovný deň.

**Čl. 6**

**DAŇOVÉ ZÁLEŽITOSTI**

1. Zmluvná strana, ktorá je platiteľom dane v zmysle zákona č. 222/2004 Z.z. o dani z pridanej hodnoty v znení neskorších predpisov (ďalej ako „zákon o DPH“), vyhlasuje, že ku dňu uzavretia Zmluvy u nej nenastali dôvody na zrušenie registrácie pre daň z pridanej hodnoty podľa § 81 ods. 4 písm. b) druhého bodu zákona o DPH a/alebo nie je zverejnená v príslušnom zozname platiteľov dane z pridanej hodnoty, u ktorých nastali dôvody na zrušenie registrácie v zozname vedenom Finančným riaditeľstvom Slovenskej republiky v zmysle ustanovenia § 69 ods. 14 písm. b) a § 69 ods. 15 zákona o DPH (ďalej aj ako „zoznam zrušených DPH platiteľov vedený Finančným riaditeľstvom Slovenskej republiky“) .

V prípade, ak kedykoľvek po uzavretí Zmluvy a pred zánikom Zmluvy

1. nastanú u ktorejkoľvek zmluvnej strany dôvody na zrušenie registrácie pre daň z pridanej hodnoty podľa § 81 ods. 4 písm. b) druhého bodu zákona o DPH a/alebo ktorákoľvek zmluvná strana bude zverejnená v príslušnom zozname zrušených DPH platiteľov vedenom Finančným riaditeľstvom Slovenskej republiky, alebo
2. vstúpi ktorákoľvek zmluvná strana do likvidácie, začne sa voči nej konkurzné konanie alebo reštrukturalizačné konanie,

sa táto zmluvná strana zaväzuje najneskôr do 3 dní od vzniku tejto skutočnosti písomne oznámiť vznik tejto skutočnosti druhej zmluvnej strane. V prípade, že dotknutá zmluvná strana v stanovenej lehote neoznámi písomne vznik niektorej zo skutočností uvedených v písm. a) a b) tohto bodu druhej zmluvnej strane, je druhá zmluvná strana oprávnená vyúčtovať prvej zmluvnej strane zmluvnú pokutu vo výške 2.000,- Eur bez DPH a tá je povinná ju zaplatiť. Zaplatením zmluvnej pokuty nie je dotknutý nárok druhej zmluvnej strany na náhradu vzniknutej škody v celom rozsahu.

**Čl. 7**

**PRÁVA A POVINNOSTI ZMLUVNÝCH STRÁN**

1. Poskytovateľ je povinný plniť túto zmluvu prostredníctvom vhodného a odborne vyškoleného personálu.
2. Poskytovateľ je oprávnený poveriť dodaním časti plnenia jedného alebo viacerých subdodávateľov.
3. Odberateľ je povinný poskytnúť Poskytovateľovi súčinnosť nevyhnutne potrebnú na splnenie predmetu plnenia tejto zmluvy, najmä umožniť Poskytovateľovi primeraný prístup k príslušnému softvéru ako aj použitie ďalšieho súvisiaceho zariadenia alebo pamäťových médií, nevyhnutných pre plnenie predmetu plnenia podľa tejto zmluvy.
4. Odberateľ je zodpovedný za udržovanie aktuálnych záložných kópií prevádzkovaného softvéru a softvérového riešenia tak, aby tieto boli prístupné v prípade, ak budú potrebné pri riešení problému.
5. Poskytovateľ urobí všetky potrebné opatrenia na to, aby v prípade potreby plnenia predmetu zmluvy na pracoviskách Odberateľa zaistil bezpečnosť svojich zamestnancov a prípadne subdodávateľov.
6. V prípade potreby plnenia predmetu zmluvy na pracoviskách Odberateľa sa Poskytovateľ zaväzuje:
7. dodržiavať právne predpisy na zaistenie BOZP a PO; dodržiavať ostatné predpisy, zásady bezpečnej práce, zásady ochrany zdravia pri práci a zásady bezpečného správania na pracoviskách Odberateľa, určené pracovné postupy a interné pokyny Odberateľa na zaistenie BOZP a PO, s ktorými bol preukázateľne oboznámený,
8. vykonávať iba práce a obsluhovať iba stroje a zariadenia, ktoré sú určené špecifikáciou predmetu plnenia zmluvy,
9. plniť predmet zmluvy iba zamestnancami, osobami konajúcimi v jeho mene a osobami v zmysle bodu 2. tohto článku.
10. Osobou poverenou konať vo veciach realizácie predmetu plnenia zmluvy za Odberateľa (osoba poverená za Odberateľa) je:
* Michal Felgr
* Jeff Merta

alebo v prípade jeho neprítomnosti, ním vopred písomnou formou poverená osoba. Poverenie inej osoby bude písomne oznámené osobe poverenej Poskytovateľom.

Osoba poverená za Odberateľa je oprávnená v mene Odberateľa:

* predkladať požiadavky na poskytnutie služieb a pripomienky k výsledku plnenia,
* potvrdzovať výkazy prác (poskytnutých služieb)
* potvrdzovať preberacie protokoly,
* zabezpečovať poskytovanie súčinnosti Odberateľa na základe požiadaviek Poskytovateľa.
1. Osobou poverenou konať vo veciach realizácie predmetu plnenia zmluvy za Poskytovateľa je:
* Michal Rovňaník, (osoba poverená za Poskytovateľa),
* Peter Urda (osoba poverená za Poskytovateľa),

alebo v prípade jeho neprítomnosti, nimi vopred písomnou formou poverená osoba. Poverenie inej osoby bude písomne oznámené osobe poverenej za Odberateľa.

Osoba poverená za Poskytovateľa je oprávnená v mene Poskytovateľa:

* dohadovať podmienky plnenia predmetu plnenia,
* riadiť plnenie predmetu plnenia zmluvy,
* navrhovať podmienky súčinnosti a požadovať jej poskytnutia od Odberateľa.
1. Zmluvné strany môžu kedykoľvek zmeniť alebo doplniť nimi dohodnuté poverené osoby, kontaktné čísla a adresy. Zmena voči druhej strane je účinná odo dňa doručenia písomného oznámenia o zmene druhej zmluvnej strane.
2. Mailová adresa Odberateľa pre doručovanie elektronických faktúr: jitka.venclakova@

**Čl. 8**

**ZODPOVEDNOSŤ ZA VADY**

1. Poskytovateľ zodpovedá za bezchybné dodanie predmetu plnenia podľa čl. 2 tejto zmluvy, ako aj za to, že plnenie predmetu plnenia vykonáva v súlade so všeobecne záväznými právnymi predpismi a technickými normami.
2. Poskytovateľ zodpovedá za jakékoli vady predmete plnenia podľa čl. 2 tejto zmluvy, ktoré sa na diele objavia do 3 mesiacov od okamžiku prevzatia diela Odberateľom.
3. Reklamácie chýb je potrebné zo strany Odberateľa oznámiť bezodkladne po zistení osobe poverenej za Poskytovateľa.
4. V prípade odôvodnenej reklamácie má právo Poskytovateľ na odstránenie vád v primeranej lehote, najneskôr do pätnástich (15) kalendárnych dní.

**Čl. 9**

**ZODPOVEDNOSŤ ZA ŠKODU**

1. Ak poruší ktorákoľvek zmluvná strana svoje povinnosti alebo akýkoľvek záväzok vyplývajúci z tejto zmluvy, je povinná nahradiť škodu tým spôsobenú druhej zmluvnej strane. Za škodu sa považuje skutočná škoda, ušlý zisk a náklady vzniknuté poškodenej zmluvnej strane v súvislosti so škodovou udalosťou.
2. Zmluvná strana, ktorá porušila svoju povinnosť alebo akýkoľvek záväzok vyplývajúci z tejto zmluvy, sa môže zbaviť zodpovednosti za náhradu škody, ak preukáže, že k porušeniu povinnosti alebo akéhokoľvek záväzku, vyplývajúceho z tejto zmluvy, došlo v dôsledku okolností vylučujúcich zodpovednosť v zmysle § 374 Obchodného zákonníka.
3. S ohľadom na hodnotu plnenia podľa tejto Zmluvy sa zmluvné strany dohodli, že obmedzujú celkovú zodpovednosť každej zmluvnej strany za škody spôsobené neúmyselne druhej zmluvnej strane v súvislosti s touto Zmluvou maximálnou sumou rovnajúcou cene podľa čl. 4, čo zhodne považujú za súhrnnú predvídateľnú výšku škody, ktorá by mohla vzniknúť. Toto obmedzenie sa nevzťahuje na škody spôsobené ktoroukoľvek zmluvnou stranou úmyselne.

**Čl. 10**

**ZMLUVNÉ SANKCIE**

1. V prípade omeškania povinností Poskytovateľa s plnením dodania diela podľa čl. 1 tejto zmluvy, je Odberateľ oprávnený fakturovať Poskytovateľovi zmluvnú pokutu vo výške 0,1% z ceny plnenia, a to za každé nesplnenie alebo porušenie povinností zvlášť, za každý, aj začatý kalendárny deň omeškania.
2. V prípade akéhokoľvek omeškania Odberateľa s plnením povinností podľa čl. 2 odst. 4 tejto zmluvy, je Poskytovateľ oprávnený fakturovať Odberateľovi zmluvnú pokutu vo výške 0,1 % z celkovej ceny plnenia, a to za každý, aj začatý kalendárny deň omeškania.
3. V prípade omeškania so splnením peňažného záväzku je veriteľ oprávnený fakturovať dlžníkovi úrok z omeškania vo výške 0,02% z dlžnej sumy za každý deň omeškania.
4. Uplatnením nároku na zaplatenie zmluvnej pokuty nie je dotknuté právo dotknutej zmluvnej strany na náhradu preukázateľnej škody prevyšujúcej výšku zmluvnej pokuty.

**Čl. 11**

**OCHRANA DÔVERNÝCH INFORMÁCIÍ**

1. Zmluvné strany sú si vedomé toho, že v rámci plnenia tejto zmluvy môžu ony alebo ich zamestnanci, či zmluvní partneri, získať vedomou činnosťou druhej zmluvnej strany alebo jej opomenutím prístup k dôverným informáciám tejto druhej zmluvnej strany.
2. Dôvernou informáciou sa rozumie informácia, ktorú označuje zmluvná strana, ktorá informáciu poskytuje, ako dôvernú, vrátane informácií týkajúcich sa jej výskumu, vývoja, obchodných údajov, osobných údajov zamestnancov alebo subdodávateľov alebo údajov o produktoch, materiáloch a metodológiách, vlastnených príslušnou zmluvnou stranou, vrátane know – how.
3. Zmluvné strany sa zaväzujú, že zabezpečia dostatočné a preukázateľné poučenie pre všetky osoby, ktoré sa na ich strane budú zúčastňovať na plnení tejto zmluvy, o podstate dôvernej informácie v zmysle tejto zmluvy a nevyhnutnosti jej utajenia v súlade s touto zmluvou. Prístup k dôverným informáciám bude obmedzený na tých zamestnancov zmluvnej strany, ktorí tieto informácie potrebujú poznať na účely a v rozsahu vymedzenom touto zmluvou. Zmluvné strany sú povinné zabezpečiť, aby záväzok utajenia dôverných informácií v zmysle tejto zmluvy prevzali všetky osoby, ktoré sú odlišné od samotných zmluvných strán a ktoré sa budú zúčastňovať na plnení tejto zmluvy. Splnenie tejto povinnosti je príslušná zmluvná strana povinná preukázať, ak ju o to druhá zmluvná strana požiada.
4. Zmluvné strany sa zaväzujú zaobchádzať s dôvernými informáciami ako s predmetom obchodného tajomstva, najmä uchovávať ich v tajnosti a zabezpečiť vykonanie všetkých právnych a technických opatrení, zabraňujúcich ich neoprávnenému sprístupneniu tretej osobe či ich zneužitiu, a to v rozsahu a spôsobom primeraným stupňu utajenia príslušnej dôvernej informácie a jej zrejmému významu alebo významu, ktorý tejto dôvernej informácii zreteľne priradí tá zmluvná strana, ktorej príslušná dôverná informácia prislúcha.
5. Zmluvné strany môžu poskytnúť tieto dôverné informácie len svojim zamestnancom alebo zmluvným partnerom v rozsahu nutnom pre riadne plnenia tejto zmluvy pri súčasnej realizácii vyššie uvedených opatrení. Dôverné informácie nesmú byť kopírované alebo reprodukované bez písomného súhlasu zmluvnej strany, ktorá tieto informácie poskytla.
6. Na účely plnenia predmetu tejto zmluvy Odberateľ v zmysle zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov („Zákon o ochrane osobných údajov“) poveruje Poskytovateľa spracúvaním osobných údajov v mene Odberateľa. Poskytovateľ je oprávnený spracúvať osobné údaje dňom podpísania tejto zmluvy oboma zmluvnými stranami. Poskytovateľ sa zaväzuje spracúvať osobné údaje dotknutých osôb, ktoré mu boli poskytnuté na účely plnenia predmetu tejto zmluvy, v súlade so všeobecne záväznými právnymi predpismi na úseku ochrany osobných údajov, najmä v súlade so Zákonom o ochrane osobných údajov.

**Čl. 12**

**TRVANIE A UKONČENIE ZMLUVY**

1. Táto zmluva sa uzatvára na dobu určitú, a to na dobu splnenia predmetu zmluvy.
2. Táto zmluva nadobúda platnosť podpísania oprávnenými zástupcami oboch zmluvných strán a účinnosť dňom nasledujúcim po dni jej zverejnenia v registri zmlúv; ustanovenia osobitných predpisov tým nie sú dotknuté.
3. Platnosť tejto zmluvy môže byť ukončená:
4. písomnou dohodou zmluvných strán;
5. zánikom niektorej zo zmluvných strán bez právneho nástupcu;
6. odstúpením od zmluvy.
7. Ktorákoľvek zo zmluvných strán je oprávnená odstúpiť od tejto zmluvy v prípade jej podstatného porušenia druhou zmluvnou stranou. Odstúpenie od zmluvy musí byť vykonané v písomnej forme a musia v ňom byť uvedené dôvody odstúpenia. Odstúpenie od zmluvy nadobúda právne účinky doručením oznámenia o odstúpení od zmluvy druhej zmluvnej strane. Za podstatné porušenie sa pre účely tejto zmluvy rozumie porušenie akejkoľvek zmluvnej povinnosti, ak k náprave nedôjde ani po poskytnutí dodatočnej primeranej lehoty poskytnutej druhou zmluvnou stranou na odstránenie tohto porušenia.
8. Odstúpením od zmluvy zmluva zaniká a zanikajú aj práva a povinnosti strán vyplývajúce zo zmluvy. Odstúpenie od zmluvy sa však nedotýka nároku na náhradu škody vzniknutej porušením zmluvy, riešenia sporov medzi zmluvnými stranami a iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení zmluvy.
9. Zmluvná strana, ktorej pred odstúpením od zmluvy poskytla plnenie druhá zmluvná strana, toto plnenie vráti. Ak vracia plnenie strana, ktorá odstúpila od zmluvy, má nárok na úhradu nákladov s tým spojených. Zmluvné strany sa dohodli, že predmet plnenia vykonaný Poskytovateľom a akceptovaný a prevzatý Odberateľom (potvrdený preberacím protokolom) do dňa odstúpenia od zmluvy, si vracať nebudú.

**Čl. 13**

**RIEŠENIE SPOROV**

1. Zmluvné strany sa zaväzujú, že v prípade sporov o obsah a plnenie tejto zmluvy vynaložia všetko úsilie, ktoré je možné od nich spravodlivo požadovať, k tomu, aby tieto spory boli vyriešené cestou zmieru, najmä, aby boli odstránené okolnosti vedúce k vzniku práva od zmluvy odstúpiť alebo okolností spôsobujúcich jej neplatnosť.
2. Ak sa nedohodnú zmluvné strany na spôsobe riešenia vzájomného sporu, má každá zo zmluvných strán právo predložiť spor na rozhodnutie príslušnému súdu.

**Čl. 14**

**ZÁVEREČNÉ USTANOVENIA**

1. Pokiaľ nie je v tejto zmluve výslovne uvedené inak, túto zmluvu je možné zmeniť len po vzájomnej dohode zmluvných strán formou písomného dodatku očíslovaného podľa poradia jeho prijatia podpísaného oprávnenými zástupcami oboch zmluvných strán.
2. Zmluvné strany sa dohodli, že pre účely tejto zmluvy sa za doručenú písomnosť bude považovať (ak doručenie nenastane preukázateľne skôr):
3. písomnosť odoslaná e-mailom na adresu kontaktnej osoby druhej zmluvnej strany - najbližší pracovný deň nasledujúci po dni odoslania písomnosti,
4. písomnosť odoslaná poštovou prepravou - uplynutím lehoty troch (3) pracovných dní odo dňa uloženia neprevzatej písomnosti na pošte, alebo
5. dňom odmietnutia prevzatia doručovanej písomnosti.
6. Pokiaľ nie je v tejto zmluve výslovne uvedené inak, pod pojmom písomne sa rozumie vyhotovenie a doručenie dokumentu buď v listinnej, alebo elektronickej forme.
7. Právne vzťahy touto zmluvou neupravené a ich právne dôsledky, vrátane otázok platnosti tejto zmluvy, sa riadia právnym poriadkom Slovenskej republiky, najmä zákonom č. 513/1991 Zb. Obchodný zákonník v platnom znení.
8. V prípade, ak by sa niektoré ustanovenia tejto zmluvy stali neplatnými, nie je tým dotknutá platnosť a účinnosť zostávajúcich ustanovení tejto zmluvy.
9. Táto zmluva vrátane príloh je vyhotovená v dvoch (2) rovnopisoch v slovenskom jazyku, pre každú zmluvnú stranu po jednom (1) rovnopise.

Za Odberateľa: Za Poskytovateľa:

|  |  |
| --- | --- |
| V Liberci dňa xx.3.2023 | V Žiline dňa xx.3.2023 |
| ...............................................................xx | ...............................................................Mgr. Michal Rovňaník |
|  | ...............................................................Mgr. Peter Urda |

1. https://wiki.lyrasis.org/display/DSDOC7x/DSpace+Google+Analytics+Statistics [↑](#footnote-ref-2)